
Nanovezetékek kapcsolási-dinamikájának vizsgálata

Kulcsszavak: szupravezetés
Szupravezető építőelemeket tartalmazó integrált áramkörök számos előnnyel bírnak, például nagy sebességgel és alacsony energiafogyasztással. Az elmúlt években meglepő módon teljesen fémes vezetékek esetében a szuperáram hangolását figyelték meg egy közeli elektródára adott feszültséggel. Ez a jelenség felhasználható szupravezető anyagokból kapuvezérlésű tranzisztorok előállítására, hasonlóan a térhatású tranzisztorokhoz. A szuperáram elnyomását több munkában is vizsgálták, de a mikroszkópos magyarázatot illetően nincs tudományos konszenzus [1-3].
Ebben a munkában a szuperáram kapufeszültséggel történő elnyomását vizsgáltuk indium-arzenid vezetékekre növesztett alumínium mintában. A minta DC viselkedését korábban feltérképezte a kutatócsoport [4]. Azt találtuk, hogy a vizsgált minta a kapuelektródára küldött gyors pulzusokkal nanoszekundumos időskálán kapcsolható, ami lehetőséget teremt nagyfrekvenciás szupravezető-elektronika realizálására.
Ehhez egy nanoszekundomos pulzusok küldésére és olvasására alkalmas mérőrendszert használtunk. Karakterizáltuk a minta RF transzmissziós tulajdonságait és DC transzport viselkedését. Tanulmányoztuk a minta kapcsolási-dinamikáját és elemeztük az elérhető legnagyobb kapcsolási-frekvenciát. Vizsgálataink eredményeképpen két különböző kapcsolási-mechanizmust azonosítottunk. Végül az eredményeket egyszerű modellek segítségével értelmeztük.

